Document ID: 31988L0436

NEUVOSTON DIREKTIIVI,
annettu 16 päivänä kesäkuuta 1988,
moottoriajoneuvojen moottoreiden kaasujen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä annetun direktiivin 70/220/ETY muuttamisesta (dieselmoottoreiden hiukkaspäästöjen vähentäminen) (88/436/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon komission ehdotuksen(1),
toimii yhteistoiminnassa Euroopan parlamentin kanssa(2),
ottaa huomioon talous- ja sosiaalikomitean lausunnon(3),
sekä katsoo, että
on tärkeää toteuttaa toimenpiteitä sisämarkkinoiden luomiseksi asteittain 31 päivänä joulukuuta 1992 päättyvään ajanjaksoon mennessä; sisämarkkinat muodostuvat alueesta, jossa ei ole sisäisiä rajoja ja jossa tavaroiden, henkilöiden, palvelujen ja pääoman vapaa liikkuvuus taataan,
neuvoston 22 päivänä marraskuuta 1973 hyväksymässä Euroopan yhteisöjen ensimmäisessä toimintaohjelmassa ympäristöalan toimenpiteiksi toivotaan viimeisimmän tieteellisen kehityksen huomioon ottamista vähennettäessä moottoriajoneuvojen pakokaasujen aiheuttamaa ilman pilaantumista ja jo annettujen direktiivien muuttamista vastaavasti; kolmannessa toimintaohjelmassa edellytetään lisätoimenpiteitä moottoriajoneuvojen päästöjen vähentämiseksi huomattavasti nykyiseltä tasolta,
mahdolliset erot puristussytytysmoottoreiden ("dieselmoottoreiden") aiheuttamien hiukkaspäästöjen rajoja koskevassa kansallisessa lainsäädännössä tällaisilla moottoreilla varustettujen ajoneuvojen tyyppihyväksynnästä, saattavat rajoittaa näiden tuotteiden vapaata liikkuvuutta yhteisössä; sen vuoksi on tarpeen säätää yhteisistä standardeista tälle alueelle,
direktiivissä 70/220/ETY(4) vahvistetaan raja-arvot kyseisten moottoreiden hiilimonoksidin ja palamattomien hiilivetyjen päästöjen osalta; ensiksi näitä raja-arvoja alennettiin direktiivillä 74/290/ETY(5) ja sitten täydennettiin typen oksidien päästöjen osalta komission direktiivin 77/102/ETY(6) mukaisesti; näiden kolmen päästön raja-arvoja tiukennettiin entisestään komission direktiivillä 78/665/ETY(7) ja neuvoston direktiiveillä 83/351/ETY(8) ja 88/76/ETY(9),
direktiivin 70/220/ETY soveltamisalaa laajennettiin direktiivillä 83/351/ETY tiettyihin ajoneuvoluokkiin, joihin kuuluvat ajoneuvot on varustettu puristussytytysmoottoreilla (dieselmoottoreilla), säätämättä näille moottoreille kuitenkaan erityisiä päästövaatimuksia; direktiivi 72/306/ETY(10) kattaa ainoastaan nokea sisältävät päästöt; yleisen terveyden suojelemisen parantamiseksi on tarpeen rajoittaa tämän tyyppisten moottoreiden aiheuttamia hiukkaspäästöjä kokonaisuudessaan; on aiheellista säätää hiukkaspäästöille raja-arvot, jotka vastaavat yhteisön alueella käytettävien dieselmoottoreiden nykyistä kehitysastetta, ja laajentaa direktiivissä 70/220/ETY säädettyä testausmenettelyä lisäämällä siihen hiukkaspäästöjen näytteenottoa ja analysointia koskevia säännöksiä, jotka perustuvat vastaaviin Yhdysvalloissa käytössä oleviin vaatimuksiin,
otettaessa käyttöön raja-arvoiksi 1,1 g ja 1,4 g testiä kohti dieselmoottoreilla varustettujen ajoneuvojen aiheuttamille hiukkaspäästöille, se on vasta ensimmäinen vaihe näiden päästöjen hallinnassa, ja
ottaen myös huomioon Euroopan parlamentin lausunnon hiukkaspäästöjen vähentämisen toinen vaihe on toteutettava mahdollisimman pian, ja taso 0,8 g ja 1,0 g testiä kohti olisi saavutettava; vahvistetuissa tasoissa on otettava huomioon kyseisen aikakauden tekniset ja taloudelliset mahdollisuudet,
ON ANTANUT TÄMÄN DIREKTIIVIN:
1 artikla
Muutetaan direktiiviä 70/220/ETY seuraavasti:
1. Korvataan otsikko seuraavasti:
"Neuvoston direktiivi, annettu 20 päivänä maaliskuuta 1970, moottoriajoneuvojen päästöjen aiheuttaman ilman pilaantumisen estämiseksi toteutettavia toimenpiteitä koskevan jäsenvaltioiden lainsäädännön lähentämisestä."
2. Muutetaan liitteitä I, III ja III A tämän direktiivin liitteen mukaisesti.
2 artikla
1. Jäsenvaltiot eivät saa 1 päivästä lokakuuta 1988 alkaen moottorin hiukkaspäästöjen aiheuttamaan ilman pilaantumiseen liittyvistä syistä:
- evätä puristussytytysmoottorilla varustetulta moottoriajoneuvotyypiltä ETY-tyyppihyväksyntää tai kansallista tyyppihyväksyntää tai kieltäytyä antamasta direktiivin 70/156/ETY(11) 10 artiklan 1 kohdan viimeisessä luetelmakohdassa tarkoitettua asiakirjaa,
- kieltää puristussytytysmoottoreilla varustettujen ajoneuvojen liikkeelle laskemista,
jos moottoriajoneuvotyypin tai tällaisten ajoneuvojen hiukkaspäästöt ovat direktiivin 70/220/ETY, sellaisena kuin se on muutettuna tällä direktiivillä, liitteiden vaatimusten mukaisia.
2. Alkaen 1 päivästä lokakuuta 1989 jäsenvaltiot:
- eivät saa enää antaa direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa puristussytytysmoottorilla varustetulle moottoriajoneuvotyypille,
- voivat evätä kansallisen tyyppihyväksynnän moottoriajoneuvotyypiltä, jonka päästöjen tasot eivät ole direktiivin 70/220/ETY, sellaisena kuin se on muutettuna tällä direktiivillä, liitteiden vaatimusten mukaisia.
Tätä määräpäivää lykätään kuitenkin 1 päivään lokakuuta 1994 suoraruiskutteisilla puristussytytysmoottoreilla varustettujen ajoneuvotyyppien osalta.
3. Jäsenvaltiot saavat 1 päivästä lokakuuta 1990 alkaen kieltää sellaisten puristussytytysmoottoreilla varustettujen moottoriajoneuvojen liikkeelle laskemisen, joiden hiukkaspäästöt eivät ole direktiivin 70/220/ETY, sellaisena kuin se on muutettuna tällä direktiivillä, liitteiden vaatimusten mukaisia.
Tätä määräpäivää lykätään kuitenkin 1 päivään lokakuuta 1996 suoraruiskutteisilla puristussytytysmoottoreilla varustettujen ajoneuvojen osalta.
3 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan 1 päivään lokakuuta 1988 mennessä. Niiden on ilmoitettava tästä viipymättä komissiolle.
4 artikla
Neuvoston on vuoden 1989 loppuun mennessä komission ehdotuksesta päätettävä hiukkassaastepäästöjen raja-arvojen edelleen alentamista koskevan toisen vaiheen täytäntöönpanemisesta.
5 artikla
Tämä direktiivi on osoitettu kaikille jäsenvaltioille.
Tehty Luxemburgissa 16 päivänä kesäkuuta 1988.

Labels: 7
8
15
20